Ανατολίτικος χαλβάς σιμιγδαλένιος με γάλα
Μία από τις πιο απολαυστικές εκδοχές για σιμιγδαλένιο χαλβά, μη νηστίσιμο. Φτιάξτε τον τις ημέρες της αποκριάς, είναι ό,τι πρέπει για κυριακάτικο κέρασμα!
1 κουτί ζαχαρούχο γάλα (400 γρ.), 700 ml νερό, λίγη κανέλα σε σκόνη, 3-4 καρφάκια γαρίφαλο, 200 γρ. βούτυρο αγελαδινό ή αιγοπρόβειο, 300 γρ. χονδρό σιμιγδάλι, 1/2 φλιτζ. τσαγιού ασπρισμένα αμύγδαλα, σπασμένα, 1/2 φλιτζ. τσαγιού κουκουνάρια, ελαφρώς καβουρδισμένα, 1/2 φλιτζ. τσαγιού κόντιτα (ζαχαρωμένες ψιλοκομμένες φλούδες εσπεριδοειδών), ψίχα από φιστίκια Αιγίνης, ψιλοκοπανισμένη, για το σερβίρισμα, ολόκληρη ψίχα από φιστίκια Αιγίνης, για τη διακόσμηση
Για τον σιμιγδαλένιο χαλβά με γάλα, βάζουμε σε μέτρια κατσαρόλα το ζαχαρούχο γάλα, το νερό, την κανέλα και τα γαρίφαλα και τα βράζουμε σε μέτρια φωτιά για 4-5 λεπτά.Διατηρούμε το μείγμα ζεστό σε πολύ χαμηλή φωτιά.Σε άλλη, μεγαλούτσικη κατσαρόλα λιώνουμε το βούτυρο σε χαμηλή προς μέτρια φωτιά.Όταν λιώσει τελείως και κάψει, ρίχνουμε το σιμιγδάλι, τα αμύγδαλα, τα κουκουνάρια και την κόντιτα.Με γερή ξύλινη κουτάλα ανακατεύουμε συνεχώς το μείγμα, σε μέτρια φωτιά, μέχρι να αρχίσει να καβουρδίζεται και να πάρει σκούρο ξανθό χρώμα.Αποσύρουμε από τη φωτιά, προσθέτουμε το γάλα (πολύ προσεκτικά, γιατί θα αφρίσει και θα πιτσιλίσει) και ανακατεύουμε.Ξαναβάζουμε την κατσαρόλα σε πολύ χαμηλή φωτιά και συνεχίζουμε το ανακάτεμα, μέχρι να απορροφηθούν τα υγρά και το μείγμα να ξεκολλά από τα τοιχώματα της κατσαρόλας.Βρέχουμε με νερό μια στρογγυλή φόρμα για κέικ, ή ένα ταψάκι διαμέτρου 28-30 εκ., και αδειάζουμε εκεί τον χαλβά, πιέζοντας καλά με σπάτουλα ή κουτάλι. Εναλλακτικά, τον μοιράζουμε σε 6 ατομικά φορμάκια για τάρτα.Αφήνουμε τον χαλβά να κρυώσει εντελώς και τον ξεφορμάρουμε σε πιατέλα.Αν θέλουμε, πασπαλίζουμε τον σιμιγδαλένιο χαλβά με κοπανισμένο φιστίκι Αιγίνης και διακοσμούμε με ολόκληρη ψίχα τους.
Αμύγδαλα,Γάλα,Κουκουνάρι,Χορτοφαγικά